# Povratak igrama djetinjstva: laštik, školice, potezanje konopa vraćaju se na dalmatinske ulice ovoga ljeta

Skakanje u vrećama, potezanje konopa, preskakanje laštika, bacanje sličica... sve ove igre koje pamtimo kao djeca ovog ljeta ponovno će oživjeti na ulicama dalmatinskih gradova. Turistička zajednica Splitsko-dalmatinske županije u suradnji s Kineziološkim fakultetom u Splitu te uz potporu lokalnih turističkih zajednica, pokreće manifestaciju **„Povratak igri“** s ciljem poticanja fizičke aktivnosti među djecom te povezivanja različitih generacija kroz stare ulične igre koje će dočarati kako se nekada provodilo vrijeme bez mobitela i ekrana.

- Ovom manifestacijom želimo vratiti ono što je nekad bilo svakodnevno - jednostavnu igru na ulici, smijeh, druženje bez ekrana. Svi se sjećamo kad smo kao djeca sate provodili vani, preskakali laštik, igrali školice, razmjenjivali sličice i sami osmišljavali razne načine zabave na otvorenom, kako se na Mediteranu i živi. Vjerujem da će manifestacija „Povratak igri“ koja se održava diljem Splitsko - dalmatinske županije potaknuti i djecu i roditelje da zajedno provedu vrijeme u pokretu i na svježem zraku, a nadam se da će to ponovno postati i navika. Također smo se pobrinuli da se događaji održavaju nakon 18 sati, kako bismo izbjegli najjače sunce i vrućinu - poručila je Ivana Vladović, direktorica Turističke zajednice Splitsko – dalmatinske županije.

Stručnjaci s Kineziološkog fakulteta upozoravaju kako današnja djeca sve teže savladavaju vještine poput skakanja, ritmičnosti i okretanja.

- Već godinama primjećujemo pad motoričkih sposobnosti kod djece. Upravo je zato manifestacija „Povratak igri“ iznimno važna za razvoj motoričkih znanja kod djece, ali i za jačanje socijalizacije, jer se to kroz ovakve igre potiče na prirodan i zabavan način. No, igra nije samo razonoda, ključna je za kognitivni, fizički i društveni razvoj djeteta. Te su igre zapravo dio svjetske baštine, nešto što ima tisuće godina tradicije ne treba čuvati od zaborava već prenositi na nove generacije – naglasio je Frane Žuvela, dekan Kineziološkog fakulteta u Splitu.

Manifestacija se održava u srpnju, i to u pet dalmatinskih gradova. Program započinje **1. srpnja u Trogiru** (18.30h, Riva), a zatim se nastavlja **2. srpnja u Jelsi na Hvaru** (18.30h, Riva), **8. srpnja u Omišu** (18.30h, Plaža Punta), **9. srpnja u Supetru** (18.30h, Vlačica) te **10. srpnja u Sinju** (18.30h, Dvorište Franjevačke klasične gimnazije). Na svakom od ovih događanja organizirat će se niz navedenih tradicionalnih igara i natjecanja uz stručno vodstvo studenata kineziologije. U program je uključena i dalmatinska inačica pljočkanja - **igra “na plojke”**, koju su nekoć igrali pastiri u poljima, a koja je danas zaštićena kao nematerijalno kulturno dobro.

Igre su prilagođene djeci različite dobi, a događaji su otvoreni za sve. Nije potrebna prethodna prijava, već se svi zainteresirani igrama mogu slobodno priključiti na licu mjesta. Uz djecu, organizatori pozivaju i roditelje, stariju braću i sestre, kao i sve goste i turiste da se uključe u igru i nakratko vrate u djetinjstvo, u vrijeme bez ekrana i digitalnih uređaja.